Polisievrou skiet verdagte dood ná aanval op kollegaArgieffoto ŉ Verdagte is Saterdagaand noodlottig gewond in ŉ skietery met twee beamptes van Johannesburg se metropolisie (JMPD). Die oorledene en twee trawante het na bewering omstreeks 19:15 probeer om ŉ metropolisieman van sy dienspistool te beroof terwyl die beampte en sy kollega ŉ spoedkamera op die M1-noordwaarts by die Marlboro-oprit by Sandton opgestel het. Die verdagte het die polisieman in die arm en albei bene geskiet, sê sr.supt. Wayne Minnaar van die JMPD, waarna sy vrouekollega teruggeskiet en die aanvaller meermale raakgeskiet het. Albei polisiebeamptes is na die Milpark-hospitaal gebring en die verdagte na die Tembisa-hospitaal, waar hy aan die skietwonde beswyk het, sê Minnaar. ŉ Ongelisensieerde vuurwapen is op die misdaadtoneel teruggevind. Die gewonde beampte verkeer in ŉ ernstige maar bestendige toestand. ŉ Soektog is op tou gesit na die twee verdagtes wat weggekom het. David Tembe, JMPD-hoof, waarsku enigiemand wat ŉ beampte van die afdeling probeer aanrand of doodmaak, sal met die volle mag van die JMPD te doen kry. “Ons sal doen wat dit ook al verg om oortreders aan te keer wat die regsreël in die Stad Johannesburg ondermyn.”